**Druga sjednica Vijeća učenika**

**Knin, 20.11.2018.**

**Zapisnik s 2. sjednice Vijeća učenika**

12:25-13:00

Prisutno: 20 učenika (od 4. do 8. razreda)

**Obilježavanje Međunarodnog dana tolerancije i Sveopćeg dječjeg dana**

Na Vijeću učenika razgovaralo se o toleranciji i dječjim pravima. Učenici su imali radionicu u kojoj im je zadatak, kroz rad u grupama, bio pronaći rješenje za pojedine situacije ali na način da poštuju prava svih uključenih u sukob, vode računa o prihvaćanju drugih i osobnoj odgovornosti.

Nakon radionice i rasprave o mogućim rješenjima, učenici su pogledali prezentaciju Gdje spavaju djeca? autora James Mollisona.

Fotografije prikazuju djecu iz SAD-a, Meksika, Brazila, Ujedinjenog Kraljevstva, Italije, Izraela, Kenije, Senegala, Lesota, Nepala, Kine i Indije. Svaki su par fotografija popratili i kratkim tekstom koji sadrži ''životnu priču'' svakog djeteta. Osim dokumentarne, knjiga ima i edukativnu ulogu - upoznati djecu, a i odrasle, s uvjetima u kojima žive djeca širom svijeta. Autor se odlučio za fotografije spavaće sobe jer je soba u njegovom djetinjstvu odražavala što je imao i tko je bio. Želio je prikazati složene situacije i socijalna pitanja koja se tiču djece.

Nakon prezentacije učenici su napisali svoje dojmove i misli. Te će prezentaciju pokazati na svojim satovima razrednika kako bi upoznali učenike o uvjetima u kojima djeca odrastaju te ih potaknuli na razmišljanje o uvjetima u kojima oni žive i odrastaju.

**Neki od osvrta učenika nakon radionice i prezentacije:**

*„Žao mi je zbog života djece koja nemaju roditelje ili svoj dom. Volio bih kad bi djeca mogla živjeti onako kako sanjaju.“*

*„Osjetio sam sreću i tugu. Sreću zato što se ta djeca bore iako nemaju ništa. Tugu zato što nemaju skoro ništa.“*

*„Shvatio sam kako zapravo ne cijenimo ono što imamo.“*

*„Žao mi je djece. Mislim da mogu biti ponosan na to što imam lijep život.“*

*„Žao mi je djece jer ona nisu kriva zbog toga.“*

Zapisničar:

Ivana Vidović, pedagoginja